El mapa d'experiències destacades en responsabilitat social aflora noves organitzacions compromeses al nostre territori.
El Grup Tècnic de Responsabilitat Social del Consell de Relacions Laborals, format pel Govern i les organitzacions sindicals i empresarials més representatives de Catalunya, les ha analitzat prèviament.
A continuació us apropem tres noves organitzacions que s'han incorporat al Mapa:
Teresa Carles Holding, SL, és un grup d'empreses del sector de la restauració situades a Barcelona, Lleida i Girona, i s'incorpora al mapa d'experiències amb l'empresa del grup Teresa Carles Healthy Foods.
El seu pla d'acció segueix els Objectius de Desenvolupament Sostenible (ODS) de les Nacions Unides i el mapa d'accions de la certificació B-Corp.
Cal dir que la gestió responsable s'estén a tota la seva cadena de valor.
Disposa d'un codi ètic, de conducta, i un protocol de denúncia de males pràctiques i d'un comitè que vetlla pel seu compliment i seguiment.
En el primer d'aquests documents s'aborda la diversitat cultural i la igualtat de gènere en l'entorn corporatiu.
En l'àmbit laboral, el pla de formació que duu a terme és personalitzat i també ofereix beneficis en costos de transport, guarderies i dietes.
Altres accions per destacar són el codi d'aprovisionament amb proveïdors de proximitat, el reciclatge propi d'envasos i la compra de plàstic reciclat (r-PET).
Disposa de la certificació de Restauració apta per celíacs, i ofereix productes aptes per a altres patologies.
Finalment, realitzen gratuïtament sessions de divulgació sobre salut i nutrició en escoles i per al públic en general.
Davant la crisis global per la COVID-19, Teresa Carles Holding va emprendre Food4HeroesBCN.
Una iniciativa conjunta amb establiments de restauració que aprofita els aliments immobilitzats als restaurants i els fa arribar als professionals sanitaris, associacions, així com altres col·lectius més vulnerables de la ciutat de Barcelona.
Teresa Carles Holding, impulsa aquesta iniciativa i col·labora aportant els seus productes.
Cafès Cornellà, és una pime de torrefacció i venda de cafè amb seu a Fornells de la Selva (Girona) i una oficina a Barcelona.
Les accions i gestions d'RSC s'impulsen des del Comitè de Direcció i posteriorment cada persona responsable dels departaments s'encarrega de desenvolupar-la amb el seu equip.
Disposen d'un codi de conducta i ètic i del sistema de gestió (ISO 9001).
Treballen amb entitats com Eurofulla, Fair Trade, UTZ i FSC, que acrediten una producció global de cafè responsable.
Pel que fa a les seves actuacions en l'àmbit laboral, destaquen la política de conciliació flexible gestionada per cada cap i equip, accions formatives individualitzades, jornades reduïdes durant els mesos d'estiu i jornades intensives matinals els divendres.
També, amb la finalitat d'evitar que el personal que viu a Barcelona s'hagi de desplaçar, tenen una oficina a la ciutat comtal.
El seu compromís en l'àmbit social es posa de manifest formant joves amb risc d'exclusió en programes ocupacionals municipals i també col·laborant amb la Fundació Ramon Noguera per facilitar la reinserció laboral de persones amb discapacitat intel·lectual.
Davant la situació de la COVID-19, ha realitzat accions solidàries amb diferents hospitals donant cafè als professionals sanitaris.
Consorci Sanitari Integral és una entitat pública sanitària que gestiona diferents centres i serveis a l'Hospitalet de Llobregat, Barcelona i el Baix Llobregat.
La seva plantilla està formada per més de 3.000 persones treballadores.
S'incorpora al mapa amb la seva memòria 2018, que segueix els estàndards del Global Reporting Initiative (GRI) i inclouen un índex de continguts sobre els ODS.
També disposa d'un codi ètic, un pla estratègic d'RSC i està adherit al Pacte Mundial de les Nacions Unides.
El seu pla d'igualtat d'oportunitats entre homes i dones ha promogut canvis rellevants en el Consorci com haver aconseguit que els seus òrgans de direcció siguin paritaris.
Han participat en la creació de la Guia de prevenció de la violència i de l'assetjament al centre de treball en el sector d'atenció a la dependència de la Unió Catalana d'Hospitals.
El pla de formació és anual i estableix itineraris diferenciats en funció dels grups professionals.
En matèria de seguretat i salut laboral tenen un protocol de gestió d'incidències per als professionals.
Entre els seus valors hi figura el compromís que es manifesta en les accions de voluntariat amb ONG i associacions.
També fan cursos i xerrades a escoles, associacions i casals d'avis.
Per acabar, cal assenyalar la creació d'un servei de mediació intercultural per millorar l'atenció sanitària afavorint l'equitat en l'accés.
Davant l'actual pandèmia ha ideat i produït fungibles impresos en 3D per a respiradors a la UCI i també ha desenvolupat una app per fer seguiment de pacients donats d'alta amb la COVID-19.
A més, va facilitar material perquè persones voluntàries fabriquessin mascaretes.
També destaquem tres organitzacions que consoliden el seu compromís:
Confederació de les Cooperatives de Catalunya és una entitat sense ànim de lucre que representa les federacions de cooperatives de Catalunya i està integrada per dues persones treballadores a Barcelona.
Anualment, elabora memòries de sostenibilitat seguint els estàndards GRI i incorpora els Objectius de Desenvolupament Sostenible (ODS).
Tanmateix, la seva política d'RSC està publicada a la seva web i la gestió empresarial responsable s'integra de manera transversal en els seus grups d'interès.
Per aquest motiu, durant l'any 2018 va identificar i seleccionar quins en formaven part i es va fomentar un diàleg estable per conèixer la seva opinió i les seves inquietuds.
Les accions en l'àmbit laboral es focalitzen en la conciliació laboral i familiar i fomenten les tecnologies de la informació i la comunicació (TIC) com a eines facilitadores per completar l'activitat laboral.
Respecte a la cadena de subministrament, disposa d'una política de contractació on dona preferència a empreses locals de l'economia cooperativa del territori.
En matèria mediambiental, aplica les mesures de la Guia de l'oficina verda de l'Ajuntament de Barcelona, fomenta l'ús del transport públic i la cura en la utilització dels recursos energètics, d'aigua i el consum de paper.
Pel que fa a les seves gestions bancàries, les realitza amb entitats ètiques i en inversions socialment responsables.
Durant la situació de la COVID-19 ha posat en marxa al seu web un canal informatiu i actualitzat sobre la situació de la pandèmia amb serveis i recursos adreçats a les cooperatives.
Ematsa és una empresa que gestiona el cicle integral de l'aigua a Tarragona i, a més, ofereix serveis d'enginyeria de projectes.
Des de l'any 2015 elabora memòries i renova el seu compromís amb l'RSC en la memòria de responsabilitat social corporativa de 2018.
Aquesta memòria segueix els estàndards del GRI i incorpora els ODS de les Nacions Unides.
Ha elaborat un nou pla d'igualtat i té una comissió d'igualtat formada per la representació legal de les persones treballadores i l'empresa.
Ha fet estudis per mesurar la satisfacció laboral i detectar indicadors de riscos (avaluació de riscos psicosocials i l'estudi d'absentisme).
Té un protocol per a la prevenció i protecció del personal davant de potencials conductes d'assetjament, i durant l'any 2018 va fer formació sobre el seu contingut a tot el personal.
En matèria de conciliació va incorporar millores vinculades a la flexibilitat horària i les prestacions per incapacitat temporal (IT) i accident de treball (AT) al 100%, proporciona assegurances de vida i accidents per a la totalitat del seu personal, entre d'altres.
Per millorar la participació del personal va crear una bústia de bones idees i l'any 2018 es van implantar 6 de les 15 idees que van formular les persones treballadores.
En relació amb l'àmbit social, estableix convenis de formació dual amb diverses entitats i fa xerrades divulgatives en escoles i ciutadania.
Per fer front la situació de crisis durant la COVID-19 ha adoptat mesures excepcionals per garantir el subministrament d'aigua a Tarragona, La Canonja, Els Pallaresos i El Catllar, amb totes les garanties.
També ha continuat oferint canals d'atenció no presencial per realitzar gestions amb la seva clientela.
Fundació MAP és una entitat sense ànim de lucre que treballa per millorar la qualitat de vida de les persones amb discapacitat i risc d'exclusió social i que està situada a la comarca del Ripollès.
Anualment elabora una memòria de responsabilitat social (MRS) i renova el seu compromís amb l'MRS i d'activitat de 2018.
Actualment, està desenvolupant el nou marc estratègic fins al 2022, per mitjà del qual impulsa una organització ètica, sostenible i socialment compromesa, i disposa d'un codi ètic.
En relació amb l'àmbit laboral, la seva plantilla està formada per un 56% de dones i un 44% d'homes.
Compromesa amb el territori, és importat remarcar que el 85% de la plantilla són persones treballadores de la comarca del Ripollès.
Disposen, per a la plantilla de beneficis socials, un programa d'universitat corporativa i les accions formatives que, durant l'any 2018, ha estat de 1.582 hores.
En relació amb l'àmbit social, tenen un programa de sensibilització sobre discapacitat que imparteixen a escoles i instituts.
Aquestes accions consisteixen en la creació d'horts ecològics inclusius, tallers i representacions teatrals.
Finalment, cal traslladar que la Fundació té les certificacions ISO 9001 de qualitat i la certificació ISO 14001 mediambiental.
La fundació, davant la situació de la COVID-19, han mantingut en actiu al personal d'atenció continua per donar suport i garantir els serveis residencials i d'atenció domiciliària.
La resta de l'equip ha continuat teletreballant i ha facilitat atenció telefònica.